Diari Oficial de la Generalitat Valenciana


Sumari del DOGV 4068, del 21-08-2001 (2001/8004)

RESOLUCIÓ de 31 de juliol de 2001, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques (a través del Centre d'Investigacions sobre Desertificació-CIDE), sobre caracterització dels nivells de fons de metalls pesants en els sòls de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4068

Data del DOGV
:   21-08-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/8004


Data del document
:   31-07-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * contaminació del sòl
    * cooperació administrativa

RESOLUCIÓ de 31 de juliol de 2001, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques (a través del Centre d'Investigacions sobre Desertificació-CIDE), sobre caracterització dels nivells de fons de metalls pesants en els sòls de la Comunitat Valenciana. [2001/8004]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Medi Ambient, i el Consell Superior d'Investigacions Científiques (a través del Centre d'Investigacions sobre Desertificació-CIDE), el 15 de juny de 2001, un conveni de col·laboració sobre caracterització dels nivells de fons de metalls pesants en els sòls de la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0441/2001, i que figura com a annex d'aquesta resolució.
  
València, 31 de juliol de 2001.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana, a traves de la Conselleria de Medi Ambient, i el Consell Superior d'Investigacions Científiques (a través del Centre d'Investigacions sobre Desertificació-CIDE) sobre caracterització dels nivells de fons de metalls pesants en els sòls de la Comunitat Valenciana
  
València, 15 de juny de 2001
  
Reunits
  
D'una part, el senyor Fernando Modrego Caballero, conseller de Medi Ambient de la Generalitat Valenciana, d'acord amb el Decret 6/2000, de 22 de maig, del president de la Generalitat Valenciana, en representació d'aquesta i expressament facultat per a aquest acte per Acord del Consell de data 12 de juny de 2001.
  
I d'una altra, el senyor Rolf Tarrach Siegel, president del Consell Superior d'Investigacions Científiques, en exercici de les funcions previstes per a l'esmentat càrrec per l'article 15.1 a) i f) de l'Estatut del citat organisme autònom, aprovat per Reial Decret 1945/2000, d'1 de desembre, i facultat per a aquest acte a partir del seu nomenament per Reial Decret 1557/2000, de 8 de setembre.
  
Ambdues parts tenen i es reconeixen capacitat legal per a formalitzar el present conveni i a l'efecte.
  
Exposen
  
Primera
  
En data 16 de gener de 1995, la Generalitat Valenciana i el Consell Superior d'Investigacions Científiques (en avant CSIC), van subscriure un conveni marc de col·laboració. En la clàusula tercera del dit conveni, s'hi fixa com a modalitat de col·laboració l'execució de projectes i programes d'interés comú, bé siguen d'investigació, bé siguen de dotació d'equips i infraestructura o d'altres.
  
Segona
  
En el marc de la legislació bàsica de l'Estat, en els termes que aquesta establisca, correspon a la Generalitat Valenciana el desenvolupament legislatiu i l'execució en matèria de protecció del medi ambient, d'acord amb l'article 32 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana.
  
Tercera
  
Les competències de la Generalitat Valenciana en matèria de medi ambient estan conferides a la Conselleria de Medi Ambient, d'acord amb el Decret 7/2000, de 22 de maig, del president de la Generalitat Valenciana, pel qual assigna a la Presidència i a les conselleries determinades competències.
  
Quarta
  
D'acord amb el Decret 90/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Medi Ambient i amb l'Ordre de 13 de març del 2000, de la Conselleria de Medi Ambient, de desenvolupament del mateix, l'exercici de les actuacions competència de la Conselleria de Medi Ambient en matèria de residus i sòls contaminats correspon al Servei de Gestió de Residus de l'Àrea de Qualitat Ambiental de la Direcció General d'Educació i Qualitat Ambiental.
  
Cinquena
  
La Conselleria de Medi Ambient està interessada en el desenvolupament del projecte «Caracterització dels nivells de fons de metalls pesants en els sòls de la Comunitat Valenciana», considerant que el Centre d'Investigacions sobre Desertificació (CIDE) del CSIC compta amb experiència, coneixements, personal i material suficients per a l'execució del dit projecte.
  
En virtut d'allò que s'ha exposat, ambdues parts acorden subscriure el present conveni, que es regirà per les següents
  
Clàusules
  
Primera. Objecte
  
El present conveni té per objecte regular la col·laboració de les parts en el desenvolupament, per part del grup investigador del Centre d'Investigacions sobre Desertificació (CIDE) del CSIC, del projecte denominat «Caracterització dels nivells de fons de metalls pesants en els sòls de la Comunitat Valenciana», d'acord amb la modalitat C de la clàusula tercera del conveni marc subscrit.
  
Segona. Actuacions a realitzar
  
Les actuacions a realitzar pel grup investigador del Centre d'Investigacions sobre Desertificació (CIDE) del CSIC seran les següents:
  
1. Elaboració d'una memòria parcial que incloga les aproximacions metodològiques existents i els seus antecedents, objectius de la proposta i seqüència metodològica dels treballs a realitzar.
  
2. Elaboració d'una memòria final que incloga:
  
- Una base de dades sobre els nivells de fons de metalls pesants en els sòls de la Comunitat Valenciana.
  
- Una proposta de valors de referència i disposicions específiques relatives a la declaració de sòls contaminats a mesura que estableix el títol IV de la Llei 10/2000 de Residus de la Comunitat Valenciana.
  
Amb independència de les actuacions esmentades, al llarg de la vigència del conveni, el Centre d'Investigacions sobre Desertificació (CIDE) del CSIC prestarà assessorament en matèria de sòls, emetent els informes tècnics que la Direcció General d'Educació i Qualitat Ambiental de la Conselleria de Medi Ambient li sol·licite en funció de les seues necessitats.
  
Tercera. Presentació de memòries i informes
  
1. Les memòries i informes que elabore el Centre d'Investigacions sobre Desertificació (CIDE) del CSIC seran subscrits pel senyor Juan Sánchez Díaz com responsable científic.
  
2. La Direcció General d'Educació i Qualitat Ambiental expedirà un certificat acreditatiu del lliurament de les memòries i informes presentats pel Centre d'Investigacions sobre Desertificació (CIDE) del CSIC.
  
3. L'avaluació de les memòries i informes correspondrà a un tècnic pertanyent a la Direcció General d'Educació i Qualitat Ambiental.
  
4. La Direcció General d'Educació i Qualitat Ambiental remetrà al Centre d'Investigacions sobre Desertificació (CIDE) del CSIC els certificats de conformitat o disconformitat amb les memòries i informes presentats, una vegada revisats.
  
5. La memòria final s'hi haurà de presentar abans del 30 de novembre del 2001.
  
Quarta. Termini de vigència
  
1. La vigència del present conveni s'estendrà des de l'1 de gener del 2001 fins a l'1 de desembre del 2001.
  
2. En el cas que l'objecte del present conveni no poguera dur-se a terme dins del termini assenyalat, les parts podran acordar la seua pròrroga mitjançant la firma d'una addenda al mateix, prèvia consignació pressupostària a l'efecte.
  
Cinquena. Aportació econòmica
  
La Conselleria de Medi Ambient aportarà, en concepte de subvenció, una quantitat total de cinc milions de pessetes (5.000.000 PTA/ 30.050,61 euros), a càrrec de la línia de subvenció nominativa T4813000, de l'annex de transferències corrents del programa 442.50 dels pressupostos de la Generalitat Valenciana per a l'exercici 2001.
  
Sisena. Justificació de despeses i forma de pagament
  
A. Justificació de les despeses
  
La justificació de l'import global de les despeses es realitzarà mitjançant certificat del responsable de comptabilitat del CSIC, acompanyat de la documentació justificativa necessària en cada partida de despesa, d'acord amb els següents criteris:
  
1. Despeses de personal: s'aportarà certificat en què s'especifique el cost per hora i el nombre d'hores de dedicació dels investigadors al projecte objecte del conveni.
  
2. Viatges i dietes: aquestes despeses es justificaran mitjançant còpies acarades dels documents comptables ADOK tramitats degudament fiscalitzats i de les comissions de servei.
  
3. Material fungible: aquestes despeses es justificaran mitjançant còpies acarades dels documents comptables ADOK tramitats degudament fiscalitzat i de les factures corresponents a les citades despeses.
  
4. Bibliografia: aquestes despeses es justificaran mitjançant còpies acarades dels documents comptables ADOK tramitats degudament fiscalitzats i de les factures corresponents a les citades despeses.
  
5. Altres despeses: aquests despeses es justificaran mitjançant còpies acarades dels documents comptables ADOK tramitats degudament fiscalitzats i de les factures corresponents a les citades despeses.
  
B. Forma de pagament
  
1. Els pagaments per part de la Conselleria de Medi Ambient al CSIC s'efectuaran, prèvia conformitat expressa que el treball s'ha realitzat segons les condicions previstes, en els següents percentatges:
  
- El 40% de l'import total a la firma del conveni.
  
- Si durant el primer semestre de l'any, el Centre d'Investigacions sobre Desertificació (CIDE) del CSIC presenta la memòria parcial indicada en la clàusula segona, així com la justificació de les despeses ocasionades, el 20% de l'import total.
  
- El 40% restant, prèvia presentació de la memòria final indicada en la clàusula segona, així com justificació de les despeses ocasionades.
  
2. Els pagaments es faran efectius en el compte obert a nom del CSIC en el Banc d'Espanya, les dades del qual són: entitat 9000/ Sucursal 0001/ D.C. 20/ núm. de compte 748651574.1.
  
Setena. Utilització dels resultats
  
1. El CSIC s'obliga a mantenir en secret les dades relacionades amb la investigació i a fer que aquesta obligació siga respectada per totes les persones que participen en l'execució del present conveni.
  
2. Els resultats del projecte seran propietat de les dues institucions que subscriuen el conveni, sent obligació de cada una d'elles citar la col·laboració de l'altra de cara a la seua publicació o difusió pública. L'anterior se sobreentén sense minva del dret d'ús dels resultats per l'equip investigador per a fins científics, ni del de la Conselleria de Medi Ambient per a la seua incorporació als expedients o a les pertinents estadístiques i memòries d'activitats.
  
3. Les obligacions contingudes en la present clàusula subsistiran fins i tot després de finalitzada la vigència del present conveni.
  
Vuitena. Rescissió del conveni
  
En cas d'incompliment del que estableix el present conveni, la Generalitat Valenciana podrà, prèvia audiència del CSIC, rescindir el conveni.
  
Així mateix, seran causes de rescissió del conveni el mutu acord de les parts i la impossibilitat sobrevinguda de realitzar les actuacions objecte del conveni per causa aliena a la voluntat d'aquestes, devent, en aquest cas, la part afectada per aquesta impossibilitat, comunicar-ho a l'altra part amb un mes d'antelació a la data en què haja de donar-se per rescindit el conveni. En aquests supòsits, el Centre d'Investigacions sobre Desertificació (CIDE) del CSIC haurà d'emetre un informe amb tots els resultats obtinguts fins aqueixa data, abonant la Conselleria de Medi Ambient l'import corresponent al valor del treball realitzat.
  
Novena. Naturalesa del conveni
  
El present conveni té naturalesa administrativa, i estant exclosa l'aplicació directa de la legislació general de contractació administrativa, es regirà per les seues pròpies normes, i en allò no previst, supletòriament, pels principis de l'esmentada legislació i els generals de l'ordenament juridicoadministratiu.
  
I, en prova de conformitat amb tot allò anteriorment exposat, firmen el present conveni els reunits, per quadruplicat exemplar, en el lloc i data a l'inici indicats.
  
El conseller de Medi Ambient, Fernando Modrego Caballero.
  
El president del Consell Superior d'Investigacions Científiques: Rolf Tarrach Siegel.